b'\n_START_ARTICLE_\nInfluensa A(H1N1)-pandemien 2009\n_START_SECTION_\nF\xc3\xb8rste meldinger\n_START_PARAGRAPH_\nUSA meldte f\xc3\xb8rst om sine tilfeller, personer i Imperial County og  San Diego County i California som ble syke henholdsvis 20. mars og 28. mars, men de f\xc3\xb8rste tilfellene startet tilsynelatende i Mexico. Tilbakeskuende antas det forel\xc3\xb8pig (27. april 2009) at sykdommen egentlig br\xc3\xb8t ut en gang i mars 2009 i Mexico. _NEWLINE_Den f\xc3\xb8rst smittede man kjenner til var registrert i Perote i Veracruz den 2. april, med det ble f\xc3\xb8rst feilklassifisert som et H2N3-tilfelle.\n_START_SECTION_\nErkl\xc3\xa6ringer fra helsemyndigheter\n_START_PARAGRAPH_\nDen 25. april 2009 erkl\xc3\xa6rte Verdens helseorganisasjon (WHO) utbruddet av svineinfluensa for \xc3\xa5 v\xc3\xa6re en \xc2\xabalvorlig hendelse av betydning for internasjonal folkehelse\xc2\xbb (public health emergency of international concern). WHOs generaldirekt\xc3\xb8r, dr. Margaret Chan, har fra sin tid som helsedirekt\xc3\xb8r i Hongkong bred erfaring med tiltak mot influensasmittespredning, som ved fugleinfluensautbruddet i 1997. Hun ble imidlertid utsatt for kritikk for p\xc3\xa5st\xc3\xa5tt sen reaksjon mot SARS i 2003. Men denne sykdommen ble faktisk holdt i sjakk, ogs\xc3\xa5 i Hongkong som var s\xc3\xa6rlig utsatt pga sin n\xc3\xa6rhet til smittekildene._NEWLINE_Den 28. april fastslo WHOs influensaekspert og ansvarlige for influensaepidemier, Keiji Fukuda, at det allerede var for sent \xc3\xa5 pr\xc3\xb8ve \xc3\xa5 stanse en internasjonal spredning av svineinfluensaen._NEWLINE_Sent p\xc3\xa5 kvelden 29. april 2009 endret Verdens helseorganisasjon i et hastem\xc3\xb8te definisjonen av i hvor stor grad sykdommen er en pandemi. Alarmniv\xc3\xa5et ble hevet til fem, noe som inneb\xc3\xa6rer betydelig pandemirisiko (Niv\xc3\xa5 6 er \xc3\xb8verste alarmniv\xc3\xa5 og indikerer at en pandemi er i gang). Dr. Chan sa at selv om det trenges mer antivirusmedisiner, er verden bedre forberedt p\xc3\xa5 en pandemi n\xc3\xa5 enn noensinne tidligere i historien. _NEWLINE_Den 11. juni 2009 erkl\xc3\xa6rte WHO en svineinfluensapandemi, den f\xc3\xb8rste influensapandemien p\xc3\xa5 41 \xc3\xa5r._NEWLINE_Den 24. juli 2009 ble det klart at influensaen spredde seg meget raskt. En rapport fra EDCD viste p\xc3\xa5 dette tidspunktet 159\xc2\xa0224 smittetilfeller globalt, og i alt 979 d\xc3\xb8dsfall. USA hadde 43\xc2\xa0771 smittede, og fem land hadde mer enn 10\xc2\xa0000 smittede. Helsedirekt\xc3\xb8r Bj\xc3\xb8rn-Inge Larsen og helseminister Bjarne H\xc3\xa5kon Hanssen frar\xc3\xa5det ikke utenlandsreiser, mens  smittevernprofessor Bj\xc3\xb8rg Marit Andersen ved Ullev\xc3\xa5l sykehus p\xc3\xa5 dette tidspunktet advarte nordmenn mot reiser til utsatte land._NEWLINE_Den 13. desember 2009 var antall d\xc3\xb8dsfall verden over kommet opp i 10\xc2\xa0582 if\xc3\xb8lge en kunngj\xc3\xb8ring fra WHO 18. desember.\n_START_SECTION_\nBekreftede tilfeller i Norge\n_START_PARAGRAPH_\nAntallet bekreftede tilfeller er kun et grovt m\xc3\xa5l p\xc3\xa5 influensa-epidemiens st\xc3\xb8rrelse. Kun et lite antall av de mistenkt influensasyke blir testet. Antallet bekreftede tilfeller per fylke, og etter aldersgrupper, er oppgitt i tabellene til h\xc3\xb8yre.\n_START_SECTION_\nDistribusjon av vaksinen\n_START_PARAGRAPH_\nI uke 43 ble 300\xc2\xa0000 doser distribuert, og uken etter 166\xc2\xa0000 doser. Administrasjonen av dosen til befolkningen b\xc3\xb8d p\xc3\xa5 store logistiske og praktiske utfordringer. For eksempel var legene p\xc3\xa5lagt \xc3\xa5 holde den vaksinerte under vedvarende oppsikt de f\xc3\xb8rste 20 minutter etter at vaksinen var satt, noe som var vanskelig \xc3\xa5 kombinere med sm\xc3\xa5 ventev\xc3\xa6relser og stor p\xc3\xa5gang. _NEWLINE_Torsdag 29. oktober 2009 ankom et nytt parti landet. Folkehelseinstituttet distribusjonsplan for dette partiet dekket utvalgte kommuner som i l\xc3\xb8pet av uke 45 (2. \xe2\x80\x93 6. november 2009) ble tildelt 296\xc2\xa0000 doser. _NEWLINE_Totalt omfatter bestillingen 9,4 millioner doser, dvs nesten nok til de to anbefalte doser til alle landets 4,8 millioner innbyggere.\n_START_SECTION_\nVaksine og narkolepsi\n_START_PARAGRAPH_\nDet har fremkommet en kobling mellom bruk av influensavaksine og narkolepsi hos barn. Leverand\xc3\xb8ren GlaxoSmithKlein (GSK) sammenlignet vaksinen med Paracet for \xc3\xa5 indikere at den var ufarlig, hvor det har blitt dokumentert 35 tilfeller av narkolepsi hos barn som har f\xc3\xa5tt vaksinen.\n_START_SECTION_\nPleie av influensasyke i hjemmet\n_START_PARAGRAPH_\nMange husstander vil oppleve at en eller flere personer f\xc3\xa5r influensa og har behov for pleie hjemme. Folkehelseinstituttet har gitt r\xc3\xa5d om hvordan slik pleie b\xc3\xb8r skje best mulig for den syke og med minst mulig risiko for at andre blir smittet. De fleste vil klare seg gjennom sykdomsperioden uten s\xc3\xa6rlig behov for hjelp, men noen utvikler alvorlige komplikasjoner slik at alle smittede b\xc3\xb8r ha kontinuerlig tilsyn til de har blitt friske. Medisinen Tamiflu og Relenza blir under epidemien solgt p\xc3\xa5 apotek uten resept.'